Hobro IK er klar til deres anden superligakamp i sæsonen og den første på hjemmebane, når de i aften møder FC København på DS Arena i Hobro. Begge hold er kommet skidt fra start i sæsonen. Hobro IK tabte i forrige uge til oprykkerne fra Vejle i en kamp, der endte 3-1. FCK spillede for en uge siden mod FC Horsens, som vandt kampen 2-1. Nu skal det vise sig, om en hjemmebanefordel er det, der skal til for at bringe holdet fra Hobro og cheftræner, Allan Kuhn, til sejr. Det er trænerens første superligakamp på hjemmebane, men hans mandskab er desværre ramt af skader. I fredags udtalte han til TV 2 Nord: - Det er en superfin trup, hvis alle er klar, men det er de desværre ikke, og man kan sige, at det er i toppen af hierarkiet, at vi er ramt, og det gør altid ondt. Både den nye angriber Julian Kristoffersen og spillerne Pål Alexander Kirkevold og Jonas Brix-Damborg må stå over i aftenens kamp på grund af skader. De udtagede til aftenens trup er: 1. Jesper Rask 3. Jesper Bøge 4. Jacob Tjørnelund 5. Yaw Amankwah 6. Nicholas Gotfredsen 7. Vito Hammershøy-Mistrati 8. Frans Putros 9. Danny Olsen 11. Emmanuel Sabbi 14. Mikkel M. Pedersen 17. Edgar Babayan 24. Rasmus Minor 26. Martin Mikkelsen 27. Mathias Haarup 29. Sebastian Grønning 31. Adrian Kappenberger 34. Alexander Molberg 77. Alexander Baun 80. Quincy Antipas Kampen spilles klokken 19, og den kan ses på TV3 Sport.

Referat:
Hobro IK får i aften gæster fra hovedstaden, når holdet møder FC København i superligasæsonens første kamp på DS Arena.